section_heading: Gospodarstvo
paragraph_text: Jaskanski je kraj od davnina uglavnom poljoprivredni grad. U drugoj polovici 20. stoljeća dolazi do industrijalizacije s pretežito malim i srednjim poduzećima kojih je prema posljednjim podacima oko 280. Najrazvijenija je drvna industrija koja zapošljava najviše radne snage i najveći je izvoznik. Drvoproizvod, Palma i Drvna industrija Rubinić zajedno zapošljavaju gotovo 400 ljudi. Dva važna pogona, punionicu svjetski poznate prirodne izvorske vode Jana te punionicu sokova Juicy, u Jastrebarskom ima Jamnica koja posluje u sklopu koncerna Agrokor. U sklopu Agrokora nalazi se i najveća jaskanska vinarska tvrtka Mladina, koja se posljednjih godina okitila vrijednim domaćim i svjetskim priznanjima za svoja kvalitetna i vrhunska vina.